Den seneste måned har fire kirker i Jammerbugt Kommune og én i Farsø haft ubudne gæster, der er stukket af med blandt andet designerstole til en værdi af mange tusinde kroner. Tidligere på sommeren har Nordjyllands Politi så anholdt og sigtet to personer, som de mistænker for at stå bag mindst et af tyverierne – ét mod Tranum Kirke. - Der efterforskes stadigvæk, så om de også er involveret i andre former for kriminalitet, indbrud eller andre kirker, der har været udsat for det her, det kan vi ikke sige endnu, siger Ulf Munch Sørensen, der er politikommissær ved Nordjyllands Politi. Menighedsråd: Respekten er væk At fire kirker i det nogenlunde samme område er blevet ramt af indbrud eller tyveri inden for en relativt begrænset periode, har givet anledning til en del bekymring hos de lokale menighedsråd, hvor Midt-Hanherred Pastorat har både har oplevet tyveri mod Tranum Kirke og hele to tilfælde mod Koldmose Kirke. - I gamle dage havde man respekt for kirkerne, kirkegården og det, der var i kirkerne. Man gik ikke ind og stjal i kirkerne. Det er som om, der er nogen, der har glemt den respekt, og det er rigtigt ærgerligt, siger menighedsrådsformand Gurli Pedersen. Ifølge Nordjyllands Politi er antallet af indbrud i kirker – på trods af de fem sager på halvanden måned - ikke mærkbart højere, end det har været andre år. - Vi har set, det er meget komprimeret. Det er en stigning inden for en kortere periode, men tallet er cirka det samme som sidste år, siger Ulf Munch Sørensen. Derudover hæfter han sig ved, at der siden sigtelsen af de to personer ikke har været flere kirkeindbrud- eller tyverier i Jammerbugt Kommune.

Opsummering:
To personer er anholdt og sigtet for et af flere tyverier og indbrud mod kirker i Jammerbugt Kommune.